b'\n_START_ARTICLE_\nSlavko Zore\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v Zagorju ob Savi (dru\xc5\xbeina se je tja preselila 1914), gimnazijo pa v Ljubljani (1922-1930). \xc5\xa0tudiral je pravo (1930\xe2\x80\x931935) na PF v Ljubljani in prav tam 1936 tudi doktoriral. Do 1929 je bil \xc4\x8dlan Sokola, od 1934 liberalnega dija\xc5\xa1kega dru\xc5\xa1tva Jadran._NEWLINE_Slu\xc5\xbeboval je pri Upravi dravske banovine v Ljubljani. Zaradi nudenja pravne pomo\xc4\x8di delavcem so ga obdol\xc5\xbeili komunizma in kazensko premestili v \xc5\xa0kofjo Loko. Po okupaciji 1941 je bil organizator OF med banovinskimi uslu\xc5\xbebenci v Ljubljani, pozneje sodelavec centralne komisije VOS. Novembra 1942 ga je fa\xc5\xa1isti\xc4\x8dni okupator zaprl in spomladi interniral v Visco, ob kapitulaciji Italije je bil med voditelji odpora, ki so prevzeli upravljanje tabori\xc5\xa1\xc4\x8da in organizirali odhod. Po prihodu v Gori\xc5\xa1ka Brda se je aktivno vklju\xc4\x8dil v NOB; bil med drugim politi\xc4\x8dni komisar Bri\xc5\xa1kega odreda, potem I. so\xc5\xa1ke brigade, od decembra 1943 pomo\xc4\x8dnik \xc5\xa1efa obve\xc5\xa1\xc4\x8devalne slu\xc5\xbebe 9. korpusa. Februarja 1944 je bil poklican v Glavni \xc5\xa1tab NOV in POS in bil imenovan za namestnika \xc5\xa1efa civilne obve\xc5\xa1\xc4\x8devalne slu\xc5\xbebe Slovenije, od aprila 1944 je bil \xc5\xa1ef oddelka za za\xc5\xa1\xc4\x8dito naroda (OZNA). Aprila 1945 je postal svetnik v jugoslovanskega veleposlani\xc5\xa1tvu v Washingtonu, od 1950\xe2\x80\x931951 pomo\xc4\x8dnik ministra za zunanjo trgovino, 1951\xe2\x80\x931958 na\xc4\x8delnik politi\xc4\x8dnega oddelka v sekretariatu za zunanje zadeve, potem izredni veleposlanik FLRJ na Finskem, v Siriji in Jordaniji. Po vrnitvi v Slovenijo je bil v letih 1958\xe2\x80\x931959 pomo\xc4\x8dnik sekretarja izvr\xc5\xa1nega sveta Skup\xc5\xa1\xc4\x8dine Slovenije, 1959\xe2\x80\x931963 republi\xc5\xa1ki javni to\xc5\xbeilec. Hkrati je opravljal \xc5\xa1e \xc5\xa1tevilne dol\xc5\xbenosti v razli\xc4\x8dnih odborih in komisijah, npr. v SZDL, CK ZKS, Dru\xc5\xa1tvu SRS za OZN. Vsako leto se \xc5\xa1tudentom podeljujejo nagrade Slavka Zoreta za najbolj\xc5\xa1e prispevke s podro\xc4\x8dja delovanja OZN. Zore je prejel ve\xc4\x8d doma\xc4\x8dih in tujih voja\xc5\xa1kih in civilnih odlikovanj.'